# Jornades sobre el Patrimoni Sonor i Audiovisual

Les Jornades sobre el Patrimoni Sonor i Audiovisual són unes jornades que se celebren per a crear un espai de coneixement, debat i presentació d'experiències per als diferents professionals i estudiants de l'àmbit del patrimoni sonor i audiovisual.
Donen veu a una mostra representativa de les entitats i d'institucions culturals i acadèmiques —inscrites dins del que darrerament s'anomena internacionalment GLAM (Galleries, Libraries, Archives and Museums)— i que treballen dia a dia amb fons i col·leccions sonores i audiovisuals, amb presència nacional i internacional. Les jornades presenten comunicacions d'especialistes del sector, d'àmbit nacional i internacional, i també s'organitzen a l'entorn de taules rodones. Es desenvolupen a les seus de les entitats organitzadores i inclouen, al final de les sessions, una visita guiada als espais d'aquestes institucions. Cada edició té com a resultat unes conclusions que recullen els temes tractats i unes propostes d'actuació. Totes les ponències i taules rodones es transmeten en continu i estan enregistrades als canals de Youtube de l'ANC, la BC i la Filmoteca de Catalunya.
La primera edició —coorganitzada per l'Arxiu Nacional de Catalunya (ANC) i la Biblioteca de Catalunya (BC)— es va realitzar els dies 25 i 26 d'octubre de 2018 i es va inscriure en la celebració de l'Any Europeu del Patrimoni Cultural. També coincidia amb el Dia Mundial de Patrimoni Audiovisual, declarat per la Unesco, i que se celebra cada 27 d'octubre. L'organització d'aquestes jornades va sorgir per tal de tractar la diversitat de tipologies i característiques del patrimoni sonor i audiovisual, així com tots els aspectes relacionats amb la seva gestió, conservació, preservació i difusió. A la segona edició, realitzada el 24 i 25 d'octubre de 2019, també s'hi va afegir en l'organització la Filmoteca de Catalunya La crisi sanitària provocada per la COVID-19 no va fer possible la realització de la tercera edició l'octubre de 2020 i es va haver d'ajornar fins al 28 i 29 d'octubre de 2021. Aquesta tercera trobada es va centrar en la formació i les experiències professionals.

## Referències

* ↑ Saavedra Bendito, Pau «El futur del patrimoni sonor i audiovisual». El Temps de les Arts, 31-10-2018. Arxivat de l'original el 2020-09-27 [Consulta: 20 novembre 2020].
* ↑ «Jornades sobre el Patrimoni Sonor i Audiovisual». Butlletí de l'Arxiu Nacional de Catalunya, 52, Febrer 2019, pàg. 1-2.
* ↑ «Second Seminar on Sound and Audiovisual Heritage 2019» (en anglès). IASA. International Association of Sound and Audiovisual Archives. [Consulta: 26 novembre 2020].
* ↑ «2018 Dia Mundial del Patrimoni Audiovisual “La vostra història es mou/commou”. 2018 World Day for Audiovisual Heritage “Your story is moving”» (en català). Ullate i Estanyol, Margarida, 26-10-2018. [Consulta: 24 novembre 2020].
* ↑ «Unes jornades posen en valor el patrimoni sonor i audiovisual». Ràdio Hostafrancs, 07-10-2018. [Consulta: 23 novembre 2020].
* ↑ «Arriben les segones jornades sobre el patrimoni sonor i audiovisual». Bonart, 07-10-2019.
* ↑ «Formació i experiències professionals centren les 3es jornades sobre el patrimoni sonor i audiovisual». Cultura 21: el portal català del sector de la cultura, 25-10-2021.

## Enllaços externs

* Pàgina de les jornades al lloc web de l'Arxiu Nacional de Catalunya: http://anc.gencat.cat/ca/detall/noticia/Jornades-sobre-patrimoni-sonor-i-audiovisual
* Pàgina de les jornades al lloc web de la Biblioteca Nacional de Catalunya: http://www.bnc.cat/Visita-ns/Activitats/Jornades-sobre-el-Patrimoni-Sonor-i-Audiovisual
* Pàgina de les jornades al lloc web de la Filmoteca de Catalunya: https://www.filmoteca.cat/web/ca/article/el-patrimoni-audiovisual-en-primer-pla-la-filmoteca